شينݣيكي نو كيوجين

**شينݣيكي نو كيوجين** ؤلا **لهجوم علا لعمالقة** ؤلا **لهجوم د لعمالقة** ؤلا **لعملاق لمهاجم** ؤلا **أطاك ؤن تايتن** (ب جاپونية **進撃の巨人**، ب نݣليزية **Attack on Titan**) هوّا مانݣا جاپوني مألفو لمانݣاكا هاجيمي إيساياما. لقصة كتطرا ف عالم كتعيش فيه لبشرية ف مدون مضورة عليها تلاتة د سوار عراض ؤ عاليين، باش تحمي راسها من وحوش كبار كياكلو بنادم سميتهوم لعمالقة (ب جاپونية 巨人 كيوجين). شّخصيات رئيسية ف لقصة هوما إيرين ييݣر، ؤ صحابو أرمين أرلرت ؤ ميكاسا أكرمان. إيرين ؤ صحابو بغاو يحررو لبشرية لّي عايشة وسط سّوار من لحݣرة ديال لعمالقة.

شينݣيكي تنشر ف مجلة سميتها بيساتسو شونن تابعة ل شركة كودانشا من شتنبر 2009 تال أبريل 2021، ؤ تجمعو شاپيترات ديالو ف 34 كتيّب.

ف 2013، ستوديو ويت حول هاد لمانݣا ل سيرية د أنيمي ب نفس سّمية، ؤ خرجو منو 3 د سيزونات، حتال 2019. موراها ستوديو ماپا بدا ينتج سيزون 4، لّي بدا طّرف لّول منها ف دجنبر 2020 حتال مارس 2021، ؤ بدا كيخرج طّرف تّاني ديالها ف 9 يناير 2022. لپارتية اللولة ديال الطرف التالت د السيزون الرابعة خرجات على شكل حلقة طويلة د ساعة ف مارس 2023. لپارتية التانية و اللخرة خرجات ف 4 نونبر 2023.

شينݣيكي واخد بزاف د لإلهام من تّاريخ، سيرتو لحرب لعالمية تّانية، ؤ كاين تماتل كبير مابين لقصة ديال لإلديين ف شينݣيكي ؤ ديال ليهود ف لقرن لعشرين، ؤ شخصيات بحال إرڤين سميث ؤ دوت بيكسيس لّي مستلهمين من شخصيات تاريخية حقيقية. هادشي خلّا بزاف د نّاس ياخدو مواقف مختالفة من سّيرية، فا كاين لّي كيعتاقدو بلي عندها عمق فكري ؤ كتحاول تعالج قضايا معاصرة بحال لعنصرية ؤ لحرية د بنادم، مقابل ناس خرين كيتّاهمو إيساياما بلي كيدعي ل لعنصرية ؤ ل أفكار يمينية متطرفة. هاد تّيهامات وصلات شي مرات ل حد تّهديد ب لقتل.

شينݣيكي كيتّعتابر من أنجح لمانݣات ف التاريخ، حيت تباعو منو كتر من 140 مليون نسخة ف لعالم كامل، ل حد شتنبر 2022 ؤ ربح بزاف د لجوايز، منهوم جايزة كوضانشا د لمانݣا، جايزة أتيليو ميشيلودزي، و جايزة هارڤي.

## سينوپسيس د لقصة

### لْكونطيكست
لقصة د *شينݣيكي نو كيوجين* كتركز علا واحد لحضارة بشرية مضورة علا راسها 3 د سوار واحد وسط لاخور عندهم شكل ضاير فيهم 50 ميترو د لعلو، ؤ عراض بزاف، بحيت كيقدر عدد كبير د نّاس يتمشاو فوق منهوم. هاد لحضارة هيّا آخر بلاصة فين بقاو لبشر، حيت نقارضو من لعالم كامل ب سباب واحد لكائنات عملاقة كتشبه ل بنادم، ولاكين علا ماكيبان ماعندهاش وعي ؤلا دكاء، كيتسماو *كيوجين* (نقدرو نطرجموها ل عملاق، عمالقة) ؤ كاتاكل لبشر. باش يتحاربو ضد هاد لعمالقة، لبشر عندهم جيش كيستعمل *دوزان عمودي د لمناورة*، لّي هوّا دوزان كيركبو بنادم بحال شي لبسة، ؤ فيه طراف ميكانيكيين ؤ محرك د لݣاز كيخليوه يتحرك ف لتيجاهات كاملين (عمودي ؤلا أفقي)، من بعد مايدّرّب عليه مزيان.

### ملخص
تصغير|لخريطة د لعالم ف شينݣيكي نو كيوجين
لقصه كدّور علا واحد لولد سميتو *[[إيرين ييݣر]]* عايش ف مدينة سميتها *شيݣانشينا* كاينة علا لحافة د سّور لبراني لّي كيتسما *سور ماريا*. مية عام قبل ما تبدا لقصة، كانت لبشرية قربات تنقارض ملي بانو لعمالقة، لّي ف لبدية حتا حد ماعارف عليهم شي حاجة تقريبا والا حتا منين ؤ كيفاش بانو. هاد لعمالقة يلا شافو بنادم كيهجمو عليه باش ياكلوه. نّاس لّي نجاو تخباو وسط تلاتة د سّوار ضايرين علا مساحة د لأرض كبيرة بزاف، هوما من لبراني حتال دّخلاني *سور ماريا*، *سور روزا* ؤ *سور سينا*. ب لحماية ديال هاد سّوار، لبشر دوزو تقريبا 100 عام ديال سّلام، بلا مايقدرو يهجمو عليهم لعمالقة؛ ف عام 845، بان ل أول مرة عملاق فايت طّول ديالو 50 ميترو، لّي غادي يدمر لبوابة لبرانية د شيݣانشينا، ؤ غادي يخلي لعمالقة لوخرين يدخلو ل مدينة. ف خلال هاد لمجزرة، إيرين، لّي ديك سّاعة ف عمرو 10 سنين، غادي يشوف مّو كتّقتل ب شكل بشيع بزاف، ؤ غادي يحلف باش يقتل لعمالقة كاملين. باش يحقق هاد لهدف غادي يلتاحق ب لجيش هوّا ؤ صحابو أرمين أرلرت ؤ ميكاسا أكرمان.

ف أول معركة مورا ما تخرّج، إيرين كيكتاشف بلي عندو لقدرة باش يتحول ل عملاق ؤ يحارب لعمالقة لوخرين. هاد لقدرة غادي تجبد لنتيباه ديال لفرقة د لجيش ديال لمستكشفين، لّي لهدف ديالهم هوّا يستكشفو لأراضي برا سّوار، حيت بغاو باش إيرين يعاونهم يردّو سور ماريا، لّي ديجا سيطرو عليه لعمالقة. معا مرور لوقت، إيرين ؤ صحابو غادي يدّابزو معا لعمالقة ف بزاف ديال لمناسبات ؤ غادي يتعلمو بزاف د لحوايج عليهم، ؤ علا لأسرار ديال لعالم لّي كيعيشو فيه.

غادي يكتاشفو من بعد بلي لبشرية مانقارضاتش كيفما كان كيحساب ليهم، ؤ بلي لحضارة ديالهم كاينة فوق واحد لجزيرة كاتسما پاراديس. لبشر ديال پاراديس كينتمايو ل عرق كيتسما *لإلديين*، لّي هوّا لعرق لبشري لوحيد لّي لأفراد ديالو عندهم لقدرة باش يتحولو ل عمالقة، ؤ ل هاد سباب كيخافو منهم ؤ كيكرهوهم لبشر ف لعالم كامل تقريبا، خصوصا ف واحد دّولة سميتها *مارلي*. لمارليين كيعدبو ؤ كيستاغلو لإلديين، من صغرهم، ب طرق شينة بزاف، ؤ كيستعملوهم باش يحاربو بيهم دّول لوخرين.

لحرب غادي تنوض ما بين *مارلي * ؤ *پاراديس*، فاش إيرين غادي يهجم علا لمستوطنة د *ليبيريو* فين كيعيشو لإلديين د مارلي، ؤ غادي يجر معاه لفرقة د لمستكشفين لّي ماقدروش يخليوه بوحدو، وخا كانو كيفضلو طرقان ديپلوماسية. من مورا بزاف د لأحدات، إيرين غادي يستعمل لقدرة ديال *لعملاق لفونداتور* لّي عندو، باش يطلق لعمالقة لّي كانو ناعسين هادي كتر من 100 عام، ؤ يدمر لبشرية كاملة من غير نّاس د پاراديس. صحابو لّي رفضو لفيكرة ديال لإبادة لجماعية، غادي يولّيو ضدو، ؤ غادي يديرو كولشي باش يحبسوه، ؤ غادي تسالا لقصة فاش ميكاسا، لحبيبة ديال إيرين، غادي تقتلو، مي حتا كان ديجا قتل 80% ديال لبشرية فوق لأرض. 20% ديال لبشر لّي بقاو ؤ ماتبادوش، غادي يبداو يوجدو باش يحاربو پاراديس، ؤلا *لإمبراطورية لإلدية جّديدة* كيفما ولّات كاتسما.

بعد واحد لوقت مامحددش، الشجرة لي تّدفن حداها الراس د إرين كبرات بزاف و ولات كاتشبه ل الشجرة لأصلية لي منها جاو لعمالقة. لمشهد اللخر ف لمانݣا كابيّن واحد لولد و لكلب ديالو كيقرّبو من الشجرة، شّي لي يقدر يوحي بلي لعمالقة غادي يعاودو يرجعو.

### شّخصيّات رئيسية
*لارتيكل رّئيسي [[شخصيات ديال شينݣيكي نو كيوجين]]*

لمانݣا ديال شينݣيكي نو كيوجين فيه عدد كبير ديال شّخصيات لّي ختارعها هاجيمي إيساياما. أغلبية ديال هاد شّخصيات عندها سميات ؤروپية، سيرتو ألمانية.

* **إيرين ييݣر** エレン・イェーガー Eren Jäger: شّخصية رّئيسية ديال لقصة، لّي كتبدا ملي كان ف عمرو 10 سنين، ؤ كتسالا فاش ولّا عندو 19 عام. إيرين شاف مّو كتقتل بشكل وحشي من عند لعمالقة فاش كان صغير، ؤ ولّا دّافع ديالو هوّا يقتل لعمالقة كاملين. من بعد ما تخرج من لأكاديمية لعسكرية، غادي يشارك ف *لمعركة ديال تروست*، لّي غادي يكتاشف فيها بلي عندو لقدرة باش يتحول ل عملاق فيه 15 ميترو.
* **ميكاسا أكرمان** ミカサ・アッカーマン Mikasa Ackerman: صاحبة إيرين من صغرو ؤ تربات معاه حيت واليديها كانو ماتو. ميكاسا كانت تخطفات فاش كانت صغيرة من عند شي مجرمين كيديرو طرافيك د بنادم، ؤ ملي نقدها إيرين ولّات كتبغيه، وخا ف لبدية ماكانتش كتعتارف بيها. ميكاسا كتمشي معا إيرين ل لأكاديمية د لعسكر، ؤ كتطلع هيّا لّولة ف لپروموسيو ديالهم. دّافع رئيسي ديالها هوّا تحمي إيرين ؤ تكون معاه، مي معا مرور لقصة كيبان بلي عندها ناس خرين حتا هوما عزازين عليها، بحال أرمين ؤ ساشا.
* **أرمين أرلرت** アルミン・アルレルト Armin Arlert: صاحب إيرين من صغرو، ؤ كان هوّا صّديق لوحيد ديالو قبل ماتزاد عليهم ميكاسا. واليديه تقتلو من عند لبوليس لعسكري حيت حاولو يطيرو ب منطاد، ضد لقوانين ديال لحكومة لملكية. من لبدية كيبان كا ولد ݣليوّل ف لكسدة ديالو، مي دكي بزاف ؤ عندو فضول معرفي كبير. حتا هوّا كينضم ل لأكاديمية لعسكرية، ؤ وخا دازت عليه، سيرتو ف تّمارين لجسدية، من بعد ما تخرجو كيبان دّكاء لستراتيجي ديالو، سيرتو ف *لمعركة ديال تروست*، ؤ من بعد فاش كينضمو ل *لفرقة د لمستكشفين*. دّافع رئيسي ديالو هوّا يرضي لفضول لمعرفي ديالو ؤ يسكشف لعالم خارج سّور د ماريا، بتداء من لبحر لّي كان شافو غير ف لكتوبا.
* **راينر براون** ライナー・ブラウン Reiner Braun: صاحب إيرين، كيتلاقا معاه أول مرة ف لأكاديمية د لعسكر، ؤ كيبان كا شخص قوي ؤ مساعف معا رّفاق ديالو ف لأكاديمية. من بعد كيكتاشفو إيرين ؤ لوخرين بلي راينر ؤ صاحبو بيرطولد هوما *لعملاق مول دّرع* ؤ *لعملاق لمݣضر*، لّي دمرو *سور ماريا* ؤ تسببو ف لموت ديال مّو ؤ ديال لآلاف د نّاس ف *شيݣانشينا*. راينر عندو قصة مأساوية، حيت بّاه، لّي أصلو مارلي مابغاش يعتارف بيه، وخا راينر دار لمجهود ديالو كلو باش يولي محارب ؤ ياخد واحد من لعمالقة سّبعة ديال مارلي. بزاف د لأحدات من بعد دارو ليه صدمة نفسية كبيرة ؤ نفيصام ف شّخصية، حيت مابقاش عارف معا إينا جيهة خاصّو يتقاتل.
* **ݣريشا ييݣر** グリシャ・イェーガー Grischa Jäger: بّات إيرين. خدّام طبيب، ؤ عندو شهرة ؤ مكانة كبيرة حيت نقد لمدينة واحد نّهار من وباء. من لحلقة لّولة كيبان بلي عندو سر كبير، ؤ لكتيشاف ديال هاد سّر كيكون لهدف رئيسي ديال إيرين ؤ ديال لفرقة د لمستكشفين ف طرف كبير ديال سّيرية. دّافع ديال ݣريشا هوّا بلي لإلديين يرجعو ل لمجد لقديم ديالهم ؤ يبنيو إمبراطورية إلدية جديدة.

## لإنتاج ديالو
تصغير|سّوار تّلاتة ؤ لمناطق ب سميّاتهم
ف 2006، هاجيمي إيساياما قاد وانشوط فيه 65 پاج ديال شينݣيكي نو كيوجين. ف لبدية سيفطو ل لمجلة لمشهورة ويكلي شونن دجامپ (لّي نشرات مانݣات مشهورين بحال ناروتو ؤ ديث نوط)، مي فاش ݣالو ليه باش يبدّل سّتيل ؤ يدير شي تعديلات، رفض ؤ مشا ل مجلة ويكلي شونن ماݣازين، لّي ولّات بيساتسو شونن ؤ لّي بدات كتنشر لمانݣا ف شتنبر 2009.

قبل ما يبدا نّشر ديال لمانݣا ف 2009، كان إيساياما ديجا فكّر ف شحال من لفة ف لقصة ديالو، مي غادي يقادهم مزيان معا لوقت ؤ تّطور ديال لقصة د شينݣيكي. إيساياما بازا لمشاهد ديال لمانݣا ف لّول علا مدينتو لأصلية هيتا ف جّاپون. ولاكين ف سّيرية ب راسها، سيرتو من نّاحية ديال شّكل د لمدون لمضورة ؤ سّتيل د لبني، عتامد علا سّتيل لألماني، خصوصا مدينة نوردلينݣن ف باڤاريا.

شي مرة كان إيساياما خدام ف سيبير ؤ جا واحد لكليان شنق عليه. هاد لحادت خلاه يعرف لإحساس ديال لخوف فاش كيتواجه بنادم معا شي حد مايقدرش يكومينيكي معاه، ؤ هادا هوّا لإحساس لّي كيحاول إيساياما يدوزو على طريق لعمالقة. باش يقاد شّكل ديال لعمالقة دّكيّين، إيساياما عتامد علا شّكل ديال فنّانين د لمقاتلة بحال يوشين أوكامي ب نّسبة ل لعملاق ديال إيرين ييݣر، ؤ بروك ليسنار ب نّسبة ل لعملاق مول دّرع.

لمنتج ديال لأنيمي جورج وادا عتابر بلي طّيم ديال لحيط د لخوف ف سّيرية جاي من لنغيلاقية ؤ لنعيزالية ديال تّقافة جّاپونية. من بعد إيساياما غادي يأكد بلي لقصة ديالو خدات طرف من لإلهام من رواية تصويرية جاپونية سميتها *موڤ لوڤ ألتيرناتيڤ * لّي هيّا لكتاب تّاني ف سلسلة د موڤ لوڤ.

إيساياما قدّر لوقت لّي كيخصّو باش يقاد شاپيتر د لمانݣا كولا شهر ل سيمانة باش يقاد تّفاصيل د لقصة، ؤ تلاتة د سّيمانات باش يرسم شاپيتر ب لهضرة لّي فيه ؤ كولشي. لقصة كانت مبلانية ديجا ل حدود إينا كتيّب غادي توقع فيه شي لفّة ؤلا يتّفرش شي سر. ف شتنبر 2013، إيساياما كان علن بلي لمانݣا غادي يتسالا معا لكتيّب 20. ف لبدية كان باغي يدير نهاية طراجيدية بحال ف لفيلم ذ ميست ديال ستيفن كينݣ، لّي كولشي شّخصيات فيه كيموتو، مي ملي لاقات سّيرية د شينݣيكي نجاح كبير، قرر يبدل نّهاية، ب عتيبار تأتير ديالها علا لفانز.

### طّرجمة ؤ نّشر ب لوغات خرين

ف فرانسا شينݣيكي نو كيوجين منشور ب سمية *L'Attaque des Titans* من عند پيكا إيديسيون. ؤ نشرات لكتيّب لّول ب لفرانساوية ف 26 يونيو 2013. ف أمريكا شّمالية، لمانݣا كيتنشر ب نّݣليزية من عند كودانشا يو إس إي، لّي هيّا لفرع لميريكاني ديال كودانشا. أول ترجمة ب نّݣليزية تنشرات ف 19 يونيو 2012.

## لإصدارات
### لمانݣا
[تصغير|[هاجيمي إساياما]]
لمانݣا د شينݣيكي نو كيوجين مكتوب ؤ مرسوم من عند هاجيمي إيساياما. نّشر ديالو بدا معا أول نمرة د مجلة بيساتسو شونن لّي تابعة ل شركة كودانشا، ف 9 شتنبر 2009. ؤ تسالا معا شاپيتر 139 ف 9 أبريل 2021. ف 8 نونبر 2020، تّعلن بلي لمانݣا غادي تّنشر منو نسخة ملونة ب شكل كامل. شاپيترات ديال شينݣيكي جمعاتهم كودانشا ف كتيّبات كيتسماو *[[طانكوبون]]*. أول واحد صدر ف 17 مارس 2010، ؤ طّانكوبون نمرة 34، لخراني، صدر ب جّاپونية ف 9 يونيو ؤ غادي يصدر ب نّݣليزية ف 19 أكتوبر 2021. ف 17 أبريل 2021، إيساياما كان علن بلي طّانكوبون 34 غادي يكونو فيه پاجات زايدين ماكانوش ف شاپيطرات 135 تال 139.

#### سپينوف

* *شينݣيكي! عمالقة ف لّيسي*: ف ماي 2012، صدر واحد سّپينوف علا شكل پاروديا تشيبي ب عنوان شينݣيكي! عمالقة ف لّيسي، مألفو ساكي ناكاݣاوا، ف بيساتسو شونن. هاد سّيرية كتّبع نفس شّخصيات ديال شينݣيكي ؤ هوما كيحاربو لعمالقة ف لّيسي.
* *شنݣيكي نو كيوجين: قبل طّيحة*: كاينة سيرية د لمانݣا خرة مبازية علا سلسلة د رّوايات جّاپونية لقصيرة ب عنوان شنݣيكي نو كيوجين: قبل طّيحة، لّي لأحدات ديالها كتطرا قبل من طيحة ديال مدينة شيݣانشينا ف يد لعمالقة. هاد سّيرية تنشرات ف مجلة شونن سيريوس شّهرية، من غشت 2013، ؤ كيرسمها ساطوشي شيكي.
* *شينݣيكي نو كيوجين: بلا ندمان*: سلسلة خرة مبازية علا رّواية تّصويرية "بلا ندمان" تنشرات ف مجلة آريا د لمانݣا شوجو ب عنوان شينݣيكي نو كيوجين: بلا ندمان، مكتوبة من عند ݣان سنارك، ؤ مرسومة من عند هيروكا سوروݣا. هاد سّلسلة كتركز علا لكاپيتان ليڤاي، واحد من أهم شّخصيّات ديال شينݣيكي.
* *تمسخيرة علا لعمالقة*: من دجنبر 2013 تال 30 دجنبر 2014، كودانشا صدرات يونكوما ب عنوان تمسخيرة علا لعمالقة لّي هوّا پاروديا ديال شينݣيكي، مرسومة من عند هونوري، ب جّاپونية ؤ نّݣليزية.
* *شينݣيكي نو كيوجين: بنات ضايعات*: هيّا سلسلة مانݣا مبنية علا رواية ب نفس لعنوان بدا نّشر ديالها ف 9 غشت 2015 ف بيسّاتسو شونن، ؤ كتركز علا جوج شخصيات نسوية موهيمين ف لقصة هوما آني ليونهارت ؤ ميكاسا أكرمان. لمانݣا مكتوب ؤ مرسوم من عند ريوسكي فوجي.

### روايات

* *[[شنݣيكي نو كيوجين (قبل طيحة)|شنݣيكي نو كيوجين: قبل طّيحة]]*: هيّا سلسلة د تلاتة د رّوايات جّاپونية لقصيرة، لّي لأحدات ديالها كتطرا 70 عام قبل من طّيحة ديال مدينة شيݣانشينا ف يد لعمالقة. كاتبها ريو سوزوكازي ؤ راسم تّصاور ديالها ثوريس شيباموطو، ؤ بدا نّشر ديالها ف 1 أبريل 2011.
* *[[شينݣيكي نو كيوجين (بنات ضايعات)|شينݣيكي نو كيوجين: بنات ضايعات]]*: هيّا مجموعة قصصية تنشرات ف 9 دجنبر 2014 كاتبها هيروشي سيكو. فيها تلاتة د لقصص لعناوين ديالها "*ضايعة ف عالم ماكيرحمش*"، "*سور سينا، بسلامة*" ؤ "*بنات ضايعات*"، ؤ كتركز علا آني ليونهارت ؤ ميكاسا أكرمان.
* *[[لبنت ديال فرقة لحماية (رواية د أطاك ؤن تايتن)|لبنت ديال فرقة لحماية: رواية د أطاك ؤن تايتن]]*: هيّا رواية ديال لكاتبة لميريكانية ريتشيل آرون تنشرات ف 7 غشت 2018. رّواية كتركّز علا بنت سميتها روزالي دومارك، لّي تحدّات فاميلتها باش تنضم ل لفرقة د لحماية.

### لانيمي
[تصغير|لّوݣو ديال ل[أنيمي د شينݣيكي نو كيوجين]]
*لارتيكل رّئيسي [[شينݣيكي نو كيوجين (أنيمي)|شينݣيكي نو كيوجين]]*

كاينة سيرية د أنيمي مبازية علا لمانݣا، باقة كتخرج ف جّاپون ؤ كتشاف ف بزاف د دّول ف لعالم كامل، عدد لحلقات لّي خرج منها ل حد سّاعة  حلقة. سّيزون لّولة نتجاتها ستوديو ويت ؤ بانت من 7 أبريل حتال 29 شتنبر 2013، ف لقنوات د تّلفازة ديال ماينيتشي برودكاستينݣ سيستم. عدد لحلقات ف سّيزون لّولة كان 25 حلقة. سّيزون تّانية نتجها نفس سّتوديو، ؤ خرجاتها ل تّلفازة نفس شّركة ما بين 1 أبريل ؤ 17 يونيو 2017، ف 12 حلقة. ؤ موراها سّيزون تّالتة بانت ف إين إيتش كي جينيرال تيڤي ما بين 23 يوليوز 2018 ؤ 1 يوليوز 2019، علا جوج فترات، ف 22 حلقة ف لمجموع. سّيزون رّابعة هيّا لّخرانية ؤ بدات ف لإنتاج ديالها ستوديو ماپا من 2020. ستوديو ويت رفضات باش تكمل لپروجي حيت ماوالمش لبرنامج د لخدمة ديالهم. لپارتية لّولة ديال سّيزون ربعة بانت ف تّلفازة ف جّاپون ؤ ف سيتات بحال كرانشيرول ؤ واكانيم من 7 دجنبر 2020 حتال 29 مارس 2021. لپارتية تّانية، لّي لعدد د لحلقات ديالها باقي مامعروفش، بدات كاتخرج ف موسم د شتا 2022، ؤ ب تّحديد من 9 يناير 2022.

ب لإضافة ل هادشي حتا بعض لأعمال سپينوف ؤلا روايات ب نفس شّخصيات تحولات ل أنيمي علا شكل أوڤا، بحال رواية بلا ندمان، ؤلا شينݣيكي نو كيوجين: بنات ضايعات.

### لّوعاب د تّيليجو
*أرتيكل رئيسي: [[لوعاب د تيليجو مبازية علا شينݣيكي نو كيوجين]]

[[نيتروپلاس]] ؤ [[پروداكشن آي دجي]] تعاونو ف 2013 باش يقادّو ربعة د لّوعاب د تّيليجو. *نيتروپلاس* وضّْحات بلي شّركة براسها ماكانتش داخلة ف لپروجي ديال هاد لّوعاب د ل[[بلوري]]، مي لموضّافين ديالها عاونو فيه. هاد لّوعاب مديورة علا شكل [[رواية تصويرية|روايات تصويرية]] مبازية علا قيصاص [[سپينوف]] بحال [[شينݣيكي نو كيوجين (بنات ضايعات)|ضايعة ف عالام ماكيرحمش]]، ؤلا [[بلا ندمان (رواية)|بلا ندمان]]، ؤ دّارو ف نّوساخ لّولين ديال طّرف تّالت ؤ سّات ديال لبلوريي د ل[[أنيمي]]. [[هاجيمي إيساياما|إيساياما]] كان مشرف علا تّطوير ديال هاد لّوعاب.

بزاف د لّوعاب خرين مبازيين علا شينݣيكي تّطورو حتال دابا.

=== لأفلام ===
*أرتيكل رئيسي: أفلام مبازية علا شينݣيكي نو كيوجين*

ف 2015، صدر فيلم جاپوني ب عنوان [[شينݣيكي نو كيوجين: نهاية د لعالام]] من جوج پارتيّات. لپارتية لّولة خرجات ف [[سينيما|سّينيما]] ف 1 غشت 2015، ؤ تّانية ف 19 شتنبر من نفس لعام. ف 29 أكتوبر 2018، تّعلن بلي شّركة ل[[الولايات المتاحدة د ميريكان|ميريكانية]] [[وارنر بروز]] د ل[[ماصميديا]] ؤ [[صناعة د لمتعة|صّناعة د لمتعة]] سنات [[كونطرا]] معا [[كودانشا]] باش وارنر بروز تنتج فيلم مبازي علا شينݣيكي نو كيوجين. لمدير ديال هاد لفيلم غادي يكون هوّا [[آندي موسكييتي]] لّي كان مدير د ل[[فيلم]] [[إيت]].

=== إصدارات خرين ===

من بين لإصدارات لخاصة لّي متعلقة ب شينݣيكي كاين جوج ديال ل[[ݣايدبوك]]ات فيهم تصاور ؤ پروفيلات ديال شّخصيات ؤ حوارات، صدرو ف 9 أبريل ؤ 9 شتنبر 2013.

ف 18 أكتوبر 2016 صدرات [[حجاية مصورة]] ميريكانية كتمتل [[كروصوڤر]] ما بين لعالام ديال شينݣيكي ؤ ديال [[مارڤل كوميكس]]، ب عنوان [[أطاك ؤن تايتن: أنطولوجيا]]، بانو فيها متلا لعمالقة كيتحاربو معا شّخصيات ديال مارڤل بحال [[سپايدرمان]]، [[بلاك ويدوو]]، ؤ [[آيرونمان]].

== لحجم د لمبيعات ==

شينݣيكي نو كيوجين من [[أكتر مانݣات تباعو|أكتر لمانݣات لّي تباعو]] ف تّاريخ ب كتر من 100 مليون نسخة ل حد سّاعة، ؤ هادا إنجاز كبير يلا عتابرنا بلي هوّا مانݣا شهري، مقابل مانݣات بحال [[وان پيس]] لّي كيخرجو كلا سيمانة، ؤ ماطوّلش بزاف بحالهم (12 عام مقابل 25 عام ب نّسبة ل وان پيس لّي باقي ماتسالاش).

ف سّيمانة رّابعة د يناير 2021، [[طانكوبون|طّانكوبون]] 33 تكلاصا نمرة واحد ف لمبيعات د لمانݣات ف [[الجاپون|جّاپون]].

== تأتير لإعلامي ==
=== نتيقادات ===

==== سّتيل د رّسيم ====

بزاف د نّقاد ف لبدية عتابرو بلي سّتيل ديال إيساياما ف رّسيم عيّان، ؤ حتا [[هاجيمي إيساياما|إيساياما]] تقبّل نّقد ؤ عتارف بلي رّسيم ديالو ماشي حتيرافي. مي نفس هاد نّقاد من بعد عوام ما بدات سّيرية ݣالو بلي سّتيل بدا كيتطور، ؤ واحد نّاقد *طوموفوسا كوري* زاد بلي سّتيل د إيساياما كيعطي واحد طّابع ديال لغموض لّي ماغاديش يكون كون تقاد بشكل واقعي.

==== نّهاية د شينݣيكي نو كيوجين ====

نّهاية د شينݣيكي ف شاپيطر 139 خلقات نفيصام ما بين لفانز، من ناس عتابروها أعر نهاية ممكنة، ل وحدين خرين عتابروها نهاية مصروعة مزيان ؤ مناسبة ل سّيرية. نّاس لّي ماعجباتهومش نّهاية، عتابرو بلي إيساياما زرب ف شي بلانات لّي جاو بحال يلا تزادو بسّيف حتال آخر لحضة، ؤ ماشرحش مزيان بلانات خرين لّي كانو طرف موهيم ف لقصة ؤ بقاو معلقين بلا تفسير باين. شي فانز وصلو ل درجة كيطالبو ف عارضة بلي إيساياما يعاود يقاد شّاپيطر. ف 17 أبريل 2021، إيساياما علن بلي [[طانكوبون|طّانكوبون]] 34 غادي يكونو فيه پاجات زايدين ماكانوش ف شاپيطرات 135 تال 139.

==== تّيهامات ب لعنصرية ====
[[فيشي:Akiyama_Yoshifuru.jpg|تصغير|لجينيرال [[يوشيفورو أكيياما]] لي منّو تّستلهمات شّخصية ديال *ضوت پيكسيس'']]
شينݣيكي واخد بزاف د لإلهام من تّاريخ، سيرتو لحرب لعالمية تّانية، ؤ كاين تماتل كبير مابين لقصة ديال لإلديين ف شينݣيكي ؤ ديال ليهود ف لقرن لعشرين، ؤ شخصيات بحال إرڤين سميث ؤ دوت بيكسيس لّي مستلهمين من شخصيات تاريخية حقيقية، هوما عل تّوالي إرڤين رومل لّي كان جينيرال نازي، ؤ يوشيفورو أكيياما لّي كان جينيرال ف لْجيش لْإمبراطوري جّاپوني. هادشي خلّا بزاف د نّاس ياخدو مواقف مختالفة من سّيرية، فا كاين لّي كيعتاقدو بلي عندها عمق فكري ؤ كتحاول تعالج قضايا معاصرة بحال لعنصرية ؤ لحرية د بنادم، مقابل ناس خرين كيتّاهمو إيساياما بلي كيدعي ل لعنصرية ؤ ل أفكار يمينية متطرفة. هاد تّيهامات وصلات شي مرات ل حد تّهديد ب لقتل.

## لجوايز

شينݣيكي نو كيوجين ربح لجايزة د كودانشا ديال لمانݣا ف لكاطيݣوري ديال شّونن ف 2011. ؤ ربح ؤ ترشح ل جوايز خرين كتار ف جّاپون ؤ علا برّا.

## مصادر

تصنيف:مانݣا
تصنيف:شينڭيكي نو كيوجين
تصنيف:تعاويد عيلمي
تصنيف:رانوبي
تصنيف:فرانشايز د لمانڭا و لأنيمي
تصنيف:مقالات فيها مصدر و 3000 بايت
تصنيف:مانݣا د 2009
تصنيف:فرانشايز د لكوميكس
تصنيف:سيريات د لمانݣا
تصنيف:مانݣا شوونين
تصنيف:مانݣا د كوضانشا